[Innocentius Episcopus servus servorum Dei, dilectis filiis Abbati et Conventui Cluniacensi, salutem et Apostolicam Benedictionem. Est nostræ sollicitudinis cura major circa quietem intendere subditorum, ut eo liberius possint, quò quietius, dignum impendere Domino famulatum. Cum igitur, sicut ex parte vestra fuit propositum coram nobis, Monasterium vestrum tam per Sedem Apostolicam, quàm per legatos ipsius, in pensionibus et provisionibus clericorum sit nimiùm prægravatum, nobis humiliter supplicastis ut in hac parte vestræ providere quieti misericorditer curaremus. Nos igitur vestræ devotionis precibus inclinati, quod nulli de cætero providere per Apostolicas literas, quæ de hac indulgentia plenam non fecerint mentionem; aut etiam pensiones et provisiones jam concessas, nisi super hoc conventus vester litteras habuerit, teneamini exhibere auctoritate vobis præsentium indulgemus. Nulli ergo etc. Datum Lugduni X. Kalendas Octobris. Pontificatus nostri anno III.]